Návrh rozhodnutie Rady o ustanovení pozície Spoločenstva v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí /* KOM/2009/0483 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.9.2009 KOM(2009) 483 v konečnom znení Návrh ROZHODNUTIE RADY o ustanovení pozície Spoločenstva v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí DÔVODOVÁ SPRÁVA Podľa článku 300 ods. 2 druhého pododseku Zmluvy o ES musí stanovisko v mene Spoločenstva v regionálnych organizáciách pre riadenie rybného hospodárstva, ktoré majú prijať rozhodnutia s právnymi účinkami, s výnimku rozhodnutí, ktorými sa dopĺňa alebo mení ich inštitucionálny rámec, prijať Rada kvalifikovanou väčšinou na návrh Komisie. Vzhľadom na túto povinnosť a na základe podobných rozhodnutí Rady a návrhov Európskej komisie pre iné regionálne organizácie pre riadenie rybného hospodárstva Európska komisia navrhuje, aby sa týmto rozhodnutím ustanovila pozícia Spoločenstva, ktorá sa má prijať v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí. V záujme konzistentnosti sa v tomto návrhu sa uplatňuje rovnaký prístup ako v prípade iných regionálnych organizácií pre riadenie rybného hospodárstva Návrh ROZHODNUTIE RADY o ustanovení pozície Spoločenstva v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37 v spojení s jej článkom 300 ods. 2 druhým pododsekom, so zreteľom na návrh Komisie, keďže: (1) V článku 33 Zmluvy o ES v spojení s jej článkom 32 sa ustanovuje, že jedným z cieľov spoločnej politiky rybného hospodárstva je zabezpečiť riadne zásobovanie. V nariadení (ES) č. 2371/2002[1] sa ustanovuje, že pri prijímaní opatrení určených na ochranu a zachovanie živých vodných zdrojov Spoločenstvo na tento účel uplatní prístup obozretného konania, aby sa zabezpečilo ich udržateľné využívanie a minimalizoval sa vplyv rybárskych činností na morské ekosystémy. Takisto sa v ňom ustanovuje, že Spoločenstvo by sa malo zamerať na postupné zavádzanie prístupu k riadeniu rybného hospodárstva, ktorý je založený na ekosystémoch, a malo by prispievať k efektívnym rybolovným činnostiam v ekonomicky životaschopnom a konkurencieschopnom odvetví rybného hospodárstva, pričom zabezpečí primeranú životnú úroveň pre tých, ktorí sú závislí od rybolovu, a zohľadní záujmy spotrebiteľov. (2) Rozhodnutím 2005/75/ES[2] Európske spoločenstvo schválilo svoj prístup k Dohovoru o zachovaní a riadení zdrojov veľmi sťahovavých druhov rýb v západnom a strednom Tichom oceáne, ktorým sa ustanovila Komisia na ochranu a riadenie zásob rýb migrujúcich na veľké vzdialenosti v západnom a strednom Tichomorí (WCPFC). WCPFC môže na základe vedeckých dôkazov prijať rozhodnutia určené na zachovanie populácií rýb v zásobách rýb migrujúcich na veľké vzdialenosti (vrátane tuniaka a tuniakovitých rýb) v oblasti dohovoru na úrovniach, ktorými sa zabezpečí dlhodobá udržateľnosť týchto zásob. Tieto rozhodnutia sa môžu stať právne záväzné pre Spoločenstvo. (3) Podľa článku 300 ods. 2 druhého pododseku Zmluvy o ES sa stanovisko Spoločenstva v orgánoch zriadených regionálnymi rybárskymi dohodami, ktoré majú prijať rozhodnutia s právnymi účinkami (okrem rozhodnutí doplňujúcich alebo pozmeňujúcich inštitucionálny rámec príslušných dohôd), musí prijať na základe návrhu Komisie kvalifikovanou väčšinou rozhodnutím Rady, ROZHODLA TAKTO: Článok 1 Pozícia, ktorá sa má v mene Spoločenstva prijať v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí pre prípad, keď má táto komisia prijať rozhodnutia s právnymi účinkami, sa ustanovuje v prílohe k tomuto rozhodnutiu. Článok 2 Pozíciu Spoločenstva ustanovenú v prílohe k tomuto rozhodnutiu prehodnotí a podľa potreby pozmení Rada na návrh Komisie najneskôr do konania výročného zasadnutia Komisie na ochranu a riadenie zásob rýb migrujúcich na veľké vzdialenosti v západnom a strednom Tichomorí v roku 2014. V Bruseli [...] Za Radu predseda PRÍLOHA Pozícia Spoločenstva v Komisii na ochranu a riadenie zásob rýb migrujúcich na veľké vzdialenosti v západnom a strednom Tichomorí 1. ZÁSADY V rámci WCPFC Európske spoločenstvo: a) koná v súlade s cieľmi Spoločenstva v rámci spoločnej politiky rybného hospodárstva, najmä prostredníctvom obozretného konania s cieľom zabezpečiť udržateľné využívanie druhov regulovaných WCPFC, postupne zavádzať prístup k riadeniu rybného hospodárstva, ktorý je založený na ekosystémoch, a minimalizovať vplyv rybolovu na morské ekosystémy, a zároveň podporovať ekonomicky životaschopné a konkurenčné rybné hospodárstvo Spoločenstva, pričom sa zabezpečí primeraná životná úroveň pre tých, ktorí sú závislí od rybolovu a zohľadnia sa záujmy spotrebiteľov; b) zaisťuje, aby opatrenia WCPFC boli v súlade s cieľmi Dohovoru o zachovaní a riadení zdrojov veľmi sťahovavých druhov rýb v západnom a strednom Tichom oceáne; c) zaisťuje, aby opatrenia WCPFC boli v súlade s medzinárodnými právnymi predpismi, a hlavne s ustanoveniami Dohovoru OSN o morskom práve, Dohody OSN o ochrane a riadení zásob transzonálnych rýb a rýb migrujúcich na veľké vzdialenosti, ako aj Dohody na podporu dodržiavania medzinárodných opatrení v oblasti ochrany a riadenia zo strany rybárskych plavidiel na šírom mori;; d) podporuje konzistentné pozície v regionálnych organizáciách pre riadenie rybného hospodárstva; e) usiluje sa o spolupôsobenie s politikou, ktorú Spoločenstvo uskutočňuje v rámci bilaterálnych vzťahov s tretími krajinami v oblasti rybného hospodárstva, a zaistí súdržnosť s politikou vonkajších vzťahov; f) zaistí dodržiavanie medzinárodných záväzkov Spoločenstva. 2. ORIENTÁCIE Európske spoločenstvo, pokiaľ je to vhodné, sa usiluje o podporu schválenia týchto činností v WCPFC: a) prísne opatrenia na ochranu a riadenie zdrojov rybolovu spolu s umožnením ich dlhodobého udržateľného využívania a pri zohľadnení najvhodnejších dostupných vedeckých odporúčaní, vrátane dočasného uzavretia pre plavidlá so záťahovými sieťami loviacimi tuniaka okatého, žltoplutvého a tuniaka pruhovaného, ako aj ekvivalentné opatrenia pre plavidlá s dlhými lovnými šnúrami loviacimi v zásobách tuniaka alebo mečiara. V prípade potreby sa zvážia osobitné opatrenia pre zásoby, ktoré sú postihnuté nadmerným lovom s cieľom predísť akémukoľvek zintenzívneniu rybolovu; b) opatrenia na kontrolu rybolovného úsilia s cieľom môcť ho porovnávať s dostupnými rybolovnými možnosťami; c) rozvoj a vykonávanie opatrení na sledovanie, kontroly a dozor týkajúcich sa inter alia centralizovaného systému monitorovania plavidiel a schémy sledovania plavidiel, opatrení prístavných štátov, prísneho režimu kontroly prekladania na mori a zaznamenávania úlovkov v prípade určitých druhov; d) posilnené opatrenia na boj proti činnostiam NNN rybolovu; e) prijímanie žiadostí krajín praktizujúcich zodpovedný rybolov na vstup do WCPFC. [1] Ú. v. ES L 358, 31.12.2002, s. 59. [2] Ú. v. EÚ L 32, 4.2.2005, s. 1.